令德送余都門外眷眷惜别余恨不款作詩寄之
作者：陳淵
朝代：宋

paragraphs: 行人不忍别，遇酒輒醉倒。
僕夫怪何遲，謬應行亦好。
憐君如弟兄，每見開懷抱。
天涯重分攜，祖席都門道。
城頭傾落日，酒盡迹還掃。
留連意雖勤，晤語終草草。
君如汗血駒，千里未脱皁。
我若隨波魚，圉圉依寒藻。
去住各有謀，聚散初不保。
惟餘一寸心，耿耿遲君老。